**AGJENCIA KOMBËTARE E ARSIMIT, FORMIMIT PROFESIONAL DHE KUALIFIKIMEVE**

**RAPORTI PËRMBLEDHËS I AKREDITIMIT**

**PËR SHKOLLËN E MESME PROFESIONALE “BEQIR ÇELA” DURRËS**

**Dhjetor 2023**

**I. BAZA LIGJORE**

Procesi i Akreditimit për ofruesit e arsimit dhe formimit profesional, ka filluar për herë të parë në Shqipëri, mbështetur në Ligjin Nr. 15-2017 datë 16.02.2017 “*Për Arsimin dhe Formimin Profesional në Republikën e Shqipërisë”* në Urdhrin nr. 128, datë 6.7.2021 për miratimin e “*Rregullores për Standardet, kriteret dhe procedurat e akreditimit të ofruesve të arsimit dhe formimit Profesional*” të Ministrisë së Financave dhe Ekonomisë (MFE), në rregulloren e brendshme *për organizimin dhe funksionimin e Agjencisë Kombëtare të Arsimit, Formimit Profesional dhe Kualifikimeve* dhe në urdhrin e brendshëm të AKAFPK-së me nr. 23, datë 12.05.2023 “*Për miratimin e udhëzuesit për procedurat e përzgjedhjes, organizimit dhe etikës profesionale të specialistëve si vlerësues të jashtëm, si dhe procedurat e brendshme në zbatim të procesit të akreditimit në institucionet ofruese të AFP-së”*.

**II. KONTEKSTI I OFRUESIT**

Shkolla e mesme profesionale “*Beqir Çela”* ushtron aktivitetin e saj që nga 1 Shtator 1961 me nxënës që vinin nga Politekniku i Tiranës. Shkolla përgatiste *mekanizatorë* me drejtime *peshkim, ndërtim, mekanik i përgjithshëm dhe motorist.*

Në vitin 2019 u realizua ndryshimi i strukturës arsimore të shkollës sipas strukturës kombëtare për drejtimet Shërbime mjetesh transporti dhe Elektroteknikë. Në vitin 2021 u hap për herë të parë drejtimi i ri Mekanikë*.*

Vlen të theksohet se paralelisht me rritjen e numrit të nxënësve për kualifikimet e ofruara është rritur edhe numri i mësimdhënësve si dhe është zhvilluar edhe plani i trajnimit të tyre. Kjo shkollë sot (*në vitin 2022*) gëzon infrastrukturën e nevojshme për të kryer praktikën mësimore, sipas skeletkurrikulave të ofruara nga AKAFPK-ja.

Rritja e numrit të nxënësve në Shkollën e mesme profesionale “*Beqir Cela”* ka si faktor kryesor rritjen e kërkesës që ka tregu vendas, besimin që kanë fituar bizneset, prindërit, si dhe nga puna e koordinuar e aktorëve të arsimit dhe formimit profesional.

Në kuadër të procesit të akreditimit, që është aplikuar në ofruesin publik të AFP-së, Shkolla e mesme profesionale “*Beqir Çela*” Durrës, ky raport përshkruan shkurtimisht gjetjet dhe rekomandimet, mbështetur në 5 fushat e cilësisë.

Shkolla e mesme profesionale “*Beqir Çela*”Durrës, aplikoi pranë AKAFPK-së për akreditim për kualifikimet profesionale të reja, sipas niveleve përkatëse në KSHK:

1. “Shërbime mjetesh transporti” Niveli II në KSHK, Kodi M-II-17
2. “Shërbime motori” Niveli III në KSHK, Kodi M1-III-18
3. “Shërbime xhenerike” Niveli III në KSHK, Kodi M2-III-18
4. “Shërbime elektro-auto” Niveli III në KSHK, Kodi M3-III-18
5. “Shërbime mjetesh transporti” Niveli IV në KSHK, Kodi M-IV-15
6. “Mekanikë” Niveli II në KSHK, Kodi F-II-17
7. “Elektroteknikë” Niveli II në KSHK, Kodi E-II-17
8. “Instalime elektrike civile dhe industriale” Niveli III në KSHK, Kodi E1-III-18
9. “Riparime të pajisjeve elektroshtëpiake” Niveli III në KSHK, Kodi E2-III-19
10. “Elektromekanikë” Niveli III në KSHK, Kodi E4-III-19
11. “Elektroteknikë” Niveli IV në KSHK, Kodi E-IV-21
12. “Teknologji informacioni dhe komunikimi” Niveli II në KSHK, Kodi T-II-19
13. “Mbështetje e përdoruesve të TIK” Niveli IV në KSHK, Kodi T2-IV-21
14. “Zhvillim website” Niveli IV në KSHK, Kodi T3-IV-21

**III. PËRMBLEDHJA E PROCESIT**

Ofruesi publik Shkolla e mesme profesionale “*Beqir Çela”* me adresë Durrës (*lagja 14, shkozet*), depozitoi kërkesën për akreditim pranë AKAFPK-së me nr. prot. 138 datë 08.04.2022, dhe protokolluar pranë institucionit me nr. prot. 142 datë 19.04.2022. Agjencia Kombëtare e Arsimit, Formimit Profesional dhe Kualifikimeve, pasi shqyrtoi dokumentacionin e aplikimit vendosi për nisjen e procedurës së akreditimit. Në zbatim të Urdhrit nr. 128/2021 të MFE nisi procesin e akreditimit duke ngritur dhe konsoliduar grupin e vlerësuesve të jashtëm (GVJ), përmes një procedure të miratuar më parë.

Vizita e grupit të vlerësuesve të jashtëm, i përbërë prej 3 anëtarësh, zgjati 3 ditë sipas një agjende të përcaktuar prej tyre dhe të dakordësuar me ofruesin publik.

Procesi i akreditimit ka kaluar në hapat e pasqyruara si më poshtë:

1. Studimi i dosjes së dokumenteve të akreditimit, dosjes së vetëvlerësimit dhe raportit përmbledhës të këtij procesi (*para dhe pas vizitës*)
2. Takime të përbashkëta të GVJ për të sqaruar çështje të cilat kërkonin diskutime/sqarime. Takimet janë zhvilluar ‘*direkt’* dhe “*online*”;
3. Përcaktimi dhe aplikimi i metodave të mbledhjes së të dhënave te ofruesi
4. Aplikimi i pyetësorëve (*google form ose hard copy*)
5. Shkrimi i raportit, i cili është punuar në “*Drive form*” ka ndihmuar shumë në punën e përbashkët për një raport sa më cilësor.
6. Dorëzimi i raportit paraprak nga GVJ në AKAFPK (*i firmosur*) së bashku me evidencat mbështetëse.
7. Marrja e komenteve nga AKAFPK dhe rishikimi i raportit paraprak nga GVJ.
8. Hartimi dhe dorëzimi i raportit me reflektimet dhe sugjerimet përkatëse.

**METODAT E PËRDORURA:**

**Vëzhgimi:** Konsiston në aplikimin e formateve standarde të vëzhgimit të ambienteve të ofruesit dhe të procesve mësimore të mësimdhënies dhe mësimnxënies, formularët e vëzhgimit të dokumentacioneve të ofruesit.

**Pyetësorë:** Janë aplikuar pyetësorë me grupet e interesit, në google form dhe hard copy duke përzgjedhur kampione përfaqësuese nga të gjitha kualifikimet profesionale që ofruesi kërkoi të akreditojë.

**Intervista:** Janë realizuar me grupet e interesit ballë për ballë, pasi janë realizuar vëzhgimet dhe pyetësorët. Intervistat kanë qenë të struktuaruara ose gjysëm të strukturuara. Mbledhja e informacioneve me këtë metodë ka lehtësuar komunikimin për të dhënë sqarime pikëpyetjeve të vlerësuesve të jashtëm në lidhje me kritere të caktuara.

**Fokus grupe:** Një metodë e cila ka shkurtuar kohën në mbledhjen e të dhënave nëpërmjet të cilit një vlerësues i jashtëm i përcaktuar si moderator ka intervistuar disa pjesëmarrës nga i njëjti grup interesi.

**Puna në grup:** Ndarja e punës për secilin vlerësues, për grumbullimin dhe përpunimin e dokumentacionit. Të gjitha vlerësimet dhe rekomandimet janë diskutuar dhe kanë dalë nga mendimi i përbashkët i GVJ. Drejtuesi i GVJ ka udhëhequr punën dhe ka komunikuar me AKAFPK-në për çdo problematikë. Në fund të procesit të akreditimit, Raporti përfundimtar u pranua gjerësisht nga të gjithë aktorët dhe më poshtë u prezantuan përpara Ministrit të Financave dhe Ekonomisë, gjetjet kryesore dhe një sërë rekomandimesh që ofruesi publik Shkolla e mesme profesionale “*Beqir Çela”* Durrës,do të duhet të ndjekë më tej.

**IV. GJETJET PËR 5 FUSHAT E CILËSISË**

**Fusha 1 Menaxhimi**

Nga ana e GVJ është e qartë dhe e dallueshme që Shkolla e mesme profesionale “*Beqir Çela”* i ka të dokumentuar të gjitha proceset dhe rezultatet e pritshme, si dhe është e dokumentuar puna në grup, përfshirja dhe konsultimi me të gjithë grupet e interesit (*përfaqësues të punëdhënësve, të mësimdhënësve, të nxënësve, të prindërve*) si në menaxhim dhe vendimmarrje, duke përdorur ciklin e cilësisë dhe duke menaxhuar të gjithë burimet njerëzore, burimet materiale dhe burimet financiare. Gjithashtu u evidentuan publikime të rezultateve të funksionimit të organeve zyrtare të krijuara me ligj.

**Fusha 2 Marrëdhënia dhe bashkëpunimi**

Drejtoria e Shkollës së mesme profesionale “*Beqir Çela”* shpërndan sistematikisht informacion qeverisjes dhe institucioneve vendore mbi veprimtarinë dhe rezultatet e shkollës. Drejtoria dhe stafi kryejnë raportimet e kërkuara me ligj pranë institucioneve qendrore dhe vendore dhe është në gjendje të vërtetojë karakterin sistematik të mbledhjes së informacionit. Drejtoria dhe personeli përgjegjës i ofruesit të AFP-së komunikojnë sistematikisht me grupet e interesit, komunitetin, i informojnë rregullisht ato mbi veprimtarinë dhe rezultatet e shkollës si dhe për kualifikimet profesionale, certifikatat profesionale dhe diplomat që ofrohen, për të rritur nivelin e regjistrimit dhe të frekuentimit, si dhe për të ulur nivelin e mungesave dhe braktisjes.

**Kriteri 2.3.1.6:** “*Drejtoria dhe personeli përgjegjës i ofruesit të AFP-së mbledhin rregullisht informacione nga grupet e interesit, komuniteti dhe shoqëria civile mbi veprimtarinë dhe rezultatet e ofruesit të AFP-së (edhe përmes anketave/pyetësorëve mbi kënaqësinë)”* **rezulton i pa përmbushur,** mbështetur në vlerësimin e bërë nga GVJ në Raportin përfundimtar të akreditimit.

**Fusha 3 Kurrikula e zbatuar**

Kurrikula që Shkolla e mesme profesionale “*Beqir Çela”* ofron,bazohet në standardet profesionale dhe standardet e kualifikimeve në fuqi. Ka një procedurë të qartë për hartimin e kurrikulës së zbatuar. Garantohet zhvillimi i kompetencave kyçe dhe kompetencave profesionale. Tekstet shkollore dhe pajisjet ofrohen në pajtim me legjislacionin në fuqi dhe me kërkesat e standardit. Të gjithë nxënësit dhe stafi kanë akses në tualete të pajisura sipas standardeve të higjienës në fuqi.

**Fusha 4 Mësimdhënia dhe të nxënit**

Mësimdhënësit e Shkollës së mesme profesionale “*Beqir Çela”* realizojnë planifikimin ditor sipas kritereve të përcaktuara. Paraqiten objektiva të të nxënit dhe rezultateve të të nxënit për çdo njësi mësimore, në pajtim me kurrikulën e planifikuar të ofruesit të AFP-së. Procesi i mësimdhënies dhe i nxënies, garantojnë arritjen e rezultateve të planifikuara të të nxënit. Ka përshtatshmëri dhe përdorimi i materialeve dhe burimeve të mësimdhënies dhe nxënies. Procesi i mësimdhënies dhe nxënies garanton zhvillimin e kompetencave kyçe. Individët me nevoja të veçanta (*sidomos me aftësi të kufizuara në lëvizje*) kanë akses tek ambientet sipas projektimit universal.

**Kriteri 4.5.1.6:** “*Nxënësit dhe personeli kanë akses në mjediset dhe shërbimet e kujdesit shëndetësor, në përputhje me rregulloret ekzistuese në fuqi”* **rezulton i pa përmbushur,** mbështetur në vlerësimin e bërë nga GVJ në Raportin përfundimtar të akreditimit.

**Fusha 5 Vlerësimi**

Mësimdhënësit e shkollës së mesme profesionale “*Beqir Çela”* përdorin metodologjitë dhe instrumentet e planifikuara për vlerësimin e vazhduar, përmbledhës dhe përfundimtar. Metodologjitë dhe instrumentet e përdorur mbulojnë rezultatet e të nxënit dhe kompetencat e përcaktuara nga standardet, dhe përdoren në procesin mësimor. Të dhënat dhe evidencat mbi rezultatet e vlerësimit të nxënësve, progresin dhe performancën e tyre mblidhen dhe regjistrohen rregullisht, duke pasqyruar kështu interesat dhe talentet e tyre. Planifikimi dhe organizimi i provimeve të niveleve apo të Maturës shtetërore profesionale, realizohet sipas legjislacionit në fuqi. Përfaqësuesit e biznesit janë shumë të pranishëm dhe ndihmojnë shumë në organizimin e praktikave profesionale, përfaqësuesit e punëdhënësve dhe sektorëve përkatës të biznesit janë konsultuar për hartimin e metodologjive dhe instrumenteve të vlerësimit (*kryesisht për vlerësimin e rezultateve të të nxënit me bazë punën*). Drejtoria e shkollës merr masa për sigurimin e mjediseve, infrastrukturës dhe burimeve njerëzore dhe materiale për organizimin e provimeve.

**V. REKOMANDIMET E RAPORTIT PËRFUNDIMTAR**

**Fusha 1:**

**Rekomandim 1** (Kriter plotësues 1.2.1.11)

Në planin e ardhshëm afatmesëm të jenë më të detajuara objektivat dhe aktivitetet për arsimin gjithëpërfshirës.

**Rekomandim 2** (Kriter plotësues 1.2.3.4)

Ofruesi duhet të përditësojë anketat për një monitorim sa më të saktë dhe një vlerësim sa më cilësor të procesit të mësimdhënies.

**Rekomandim 3** (Kriter plotësues 1.2.3.6)

Të konsolidohet më tej mekanizimi paralajmërues, duke krijuar më shumë evidenca për njoftimin e shpejtë të prindërve/kujdestarëve ligjorë për mungesat që nxënësit mund të kryejnë.

**Rekomandim 4** (Kriter plotësues 1.5.1.8)

Në planin afatmesëm të ardhshëm të jenë më të detajuara synimet dhe aktivitetet për arsimin gjithëpërfshirës.

**Rekomandim 5** (Kriter plotësues 1.6.1.5)

Rekomandojmë që zërat në lidhje me trajnimet e stafit në buxhet duhet të jenë më të detajuara (për mësimdhënësit e lëndëve të përgjithshme, lëndëve profesionale dhe të moduleve praktike) Shkolla duhet të marrë masa që për përgatitjen e buxhetit të vitit 2022-2023 ky rekomandim të vihet në zbatim siç e kërkon edhe pika 4 e nenit 65 të Udhëzimit nr. 14/2021.

**Fusha 2:**

**Rekomandim 6** (Kriter plotësues 2.1.2.4)

GVJ rekomandon që shkolla të përdorë periodikisht në fund të çdo viti shkollor edhe anketat në përmbledhjen e “feedback” nga organet e qeverisjes vendore në lidhje me veprimtarinë dhe rezultatet saj.

**Rekomandim 7** **(Kriter bazë 2.3.1.1)**

Shkolla duhet të identifikojë në planin vjetor grupet e interesit dhe partnerët nga komuniteti dhe shoqëria civile. Theksojmë që Shkolla ka bashkëpunim me këta partnerë por praktikisht duhet ti pasqyrojë qartë në planin vjetor (sikundër kriteri e kërkon në mënyrë specifike).

**Rekomandim 8** (Kriter plotësues 2.3.1.7)

Shkolla duhet të rrisë numrin e bashkëpunimeve me OJQ-të e specializuara (lokale, kombëtare ose ndërkombëtare) dhe me organizatat që përfaqësojnë prindërit dhe nxënësit. Sugjerojmë që shkolla të vendosë objektiva të matshme për të përmbushur këtë rekomandim.

**Fusha 3:**

**Rekomandim 9** (Kriter plotësues 3.1.5.3)

Shkolla duhet të ketë një vëmendje të shtuar për sa i përket kushteve të ambienteve që janë në bizneset në të cilat do të zhvillohen praktikat profesionale. Duke marrë në konsideratë që nxënësit do të jenë jashtë ambienteve të shkollës, ofruesit i lind një përgjegjësi e shtuar ku duhet të garantojë nxënësit dhe prindërit, që kushtet e ambienteve ku zhvillohet praktika, janë konform rregullave, oraret dhe ngarkesa e punës respektohen sipas kontratën tip dhe konkretisht pika 3, 4 e nenit 4 të Urdhrit Nr. 220 Dt. 16.09.2020 të MFE. Është detyrë e ofruesit të dokumentojë vëmendjen dhe përgjegjësinë e duhur.

**Rekomandim 10 (Kriter bazë 3.2.3.1)**

Duke qenë se nxënësit janë jashtë ambienteve të shkollës dhe larg vëmendjes ditore të ofruesit, për të pasur garanci sa më të forta, rekomandojmë që përveç memorandumeve të bashkëpunimit (tip) të bashkëngjiten edhe kopje të Akt miratimit higjieno-sanitar; apo dokumente të tjera të lëshuara nga institucionet shtetërore ku provohet që ambientet kanë kushte pune (higjenike, sigurie, etj.). Shkollat duhet të marrë masa që brenda një periudhe të arsyeshme (12 muajsh) ky rekomandim të vihet në zbatim.

**Rekomandim 11 (Kriter bazë 3.2.3.2)**

Para nënshkrimit të Memorandumit të bashkëpunimit (tip) të kërkohen edhe kopje të “Certifikatës së sigurisë ndaj zjarrit”, “Plan për mbrojtjen ndaj zjarrit” apo dokumente të tjera të lëshuara nga institucionet shtetërore, ku provohet që ambientet kanë kushte pune (sigurie) etj. Shkollat duhet të marrë masa që brenda një periudhe të arsyeshme (12 muajsh) të përmbushet ky rekomandim.

**Rekomandim 12** (Kriter plotësues 3.2.3.4)

Përpara nënshkrimit të Memorandumeve të bashkëpunimit (tip) Ofruesi duhet të tregojë kujdes të veçantë dhe të shtuar në lidhje me cilësinë e higjienës të tualeteve që janë pranë ambienteve të praktikave profesionale. Ofruesi duhet të tregohet shumë sensitiv dhe të kërkojë të bashkëpunojë vetëm me ato biznese të cilat kanë standarde dhe dokumentacionin përkatës, dhe të shmangë bashkëpunimin me bizneset të cilat kanë mangësi në dokumentacion që kërkohet për përmbushjen e këtij kriteri.

**Fusha 4:**

**Rekomandim 13** (Kriter plotësues 4.2.1.6)

Shkollat duhet të marrë masa që brenda një periudhe të arsyeshme të gjithë mësuesit të përcaktojnë objektiva të nxëni ndërkurrikulare.

**Rekomandim 14** (Kriter plotësues 4.3.1.5)

Shkollat duhet të marrë masa që brenda një periudhe të arsyeshme (12 muajsh) të gjithë mësuesit të realizojnë aktivitetet mësimore të vetë rregulluara.

**Rekomandim 15** (Kriter plotësues 4.3.3.4)

Shkolla duhet të bëjë përpjekje për të promovuar mes nxënësve dhe personelit si dhe për të pasurojë bibliotekën (qoftë edhe bibliotekë virtuale) me materiale informuese, bashkëkohore sidomos për kualifikimet që ofruesi kërkon të akreditohet, si dhe rekomandojmë që shkolla të vendosë objektiva dhe më pas të ndërtojë një strategji të qartë për të nxitur nxënësit dhe personelin për të frekuentuar bibliotekën. Ky rekomandim të zbatohet në përputhje me nenin 145 të Udhëzimit nr. 14/2021 të MFE.

**Rekomandim 16 (Kriteri bazë 4.3.4.1)**

Shkolla është e pajisur me dokumentacionin e sigurimit të higjienës nga institucionet shtetërore të cilat ri përsëriten një herë ose dy herë në vit. Megjithatë shkolla duhet të tregojë një kujdes të shtuar për sa i përket çështjeve të pastërtisë dhe mirëmbajtjes duke e ndjekur dhe monitoruar çdo ditë si dhe duke gjetur metodat, procedurat e duhura për të dokumentuar monitorimin, siç e parashikon edhe pika 3)a/e; pika 4 e nenit 147 i Udhëzimit nr. 14/2021.

**Rekomandim 17 (Kriter bazë 4.3.4.2)**

Shkolla të marrë masat që një kopje e certifikatës së regjistrimit të ashensorit lëshuar nga ISHMT të depozitohet pranë AKAFPK-së si evidencë (në përmbushje të kriterit).

**Rekomandim 18** (Kriter plotësues 4.5.1.1)

Shkolla duhet drejtojë të gjithë burimet e disponueshme pa asnjë rezervë dhe pa asnjë vonesë për të garantuar mirëfunksionimin e plotë të “Komisionit të shëndetit, sigurisë, mirëmbajtjes dhe mjedisit”, si dhe duhet të dokumentojë me detaje të gjithë punën e Komisionit të përcaktuar në të gjitha pikat që parashikon neni 147, 149 i Udhëzimi Nr. 14, datë 27.5.2021.

**Rekomandim 19 (Kriter bazë 4.5.1.5)**

Shkolla duhet të dokumentojë punën e vazhdueshme të “Komisionit të shëndetit, sigurisë, mirëmbajtjes dhe mjedisit” për pikat 3)a, pika 4, pika 5)d, e të neni 147, pika 10 e nenit 149 të Udhëzimit nr. 14/2021 të MFE.

**Fusha 5:**

**Rekomandim 20** **(Kriter bazë 5.1.4.3)**

GVJ rekomandon që drejtoria e ofruesit të AFP-së të garantojë të gjithë infrastrukturën, kushtet, burimet dhe sigurinë e parashikuar me ligj për zbatimin e provimeve përfundimtare për kualifikimin “Mekanikë”, niveli II në KSHK.

**Rekomandim 21 (Kriter bazë 5.2.1.4)**

GVJ rekomandon që në analizën e fundit të vitit të përfshihet numri dhe lloji i ankesave të regjistruara, si dhe zgjidhjet dhe procedurat përkatëse.

**VI. VENDIMI PËR AKREDITIM**

Në bazë të raportit të akreditimit dhe propozimit të AKAFPK-së, Ministria e Financave dhe Ekonomisë **akreditoi me kusht** ofruesin publik të AFP-së, Shkollën e mesme profesionale “*Beqir Çela*” Durrës me Vendim Nr. 8, datë 17.02.2023.

**VII. MONITORIM I POSAÇËM**

Procesi i *Monitorimit të Posaçëm* bazohet në pikën **d** të nenit **24** të Urdhrit nr. 128, datë 6.7.2021 për miratimin e “*Rregullores për Standardet, kriteret dhe procedurat e akreditimit të ofruesve të arsimit dhe formimit Profesional*” të Ministrisë së Financave dhe Ekonomisë dhe mbështetet në Raportin e Vlerësimit të Jashtëm të procesit të Akreditimit, të nisur në vitin 2022 i cili përfundoi me dhënien e certifikatës *Akreditim me Kusht,* me vendimin nr. 8 datë 17.02.2023 me nr. 22386/5 prot. datë 17.02.2023 të MFE-së, si dhe certifikuar nga AKAFPK-ja me të dhënat e regjistrit të akreditimit me certifikatën me numër serie 5, lëshuar me datë 21.02.2023, me afat vlefshmërie deri më 16.08.2023.

Raporti përshkruan përmbushjen e detyrave të lëna nga Raporti i Vlerësimit të Jashtëm të Akreditimit, të zhvilluar në vitin 2022 dhe tregon procesin e zhvillimit të Monitorimit të Posaçëm dhe nëse ofruesi publik i AFP-së i ka përmbushur detyrat specifike.

Në Raportin e Vlerësimit të Jashtëm të procesit të Akreditimit, hartuar nga Grupi i Vlerësimit të Jashtëm në vitin 2022, Ofruesi publik i AFP-së, Shkolla e mesme profesionale “Beqir Çela”, Durrës nuk arriti të përmbushë vetëm dy kritere plotësues dhe konkretisht:

*(Kriter plotësues 2.3.1.6 i pa plotësuar)*

*Drejtoria dhe personeli përgjegjës i ofruesit të AFP-së mbledhin rregullisht informacione nga grupet e interesit, komuniteti dhe shoqëria civile mbi veprimtarinë dhe rezultatet e ofruesit të AFP-së (edhe përmes anketave/pyetësorëve mbi kënaqësinë).*

*(Kriter plotësues 4.5.1.6 i pa plotësuar)*

*Nxënësit dhe personeli kanë akses në mjediset dhe shërbimet e kujdesit shëndetësor, në përputhje me rregulloret ekzistuese në fuqi.*

AKAFPK-ja, midis rekomandimeve të tjera ju la edhe përmbushjen e **kritereve 2.3.1.6 dhe 4.5.1.6** me qëllim që ofruesi publik i AFP-së, të përmbushë detyrimet që rrjedhin nga Urdhri nr. 128/2021 të MFE-së.

**VIII. ARGUMENTIMI PËR AKREDITIM**

Ofruesi publik i AFP-së, Shkolla e mesme profesionale “*Beqir Çela*”, Durrës, depozitoi pranë AKAFPK-së kërkesën për *Monitorim të Posaçëm* me nr. prot. 106/2 datë 29.05.2023, regjistruar tek AKAFPK-ja me nr. prot. 194/1 datë 02.06.2023, ku kërkonte të niste procesi i Monitorimit të Posaçëm, pasi Ofruesi Publik i AFP-së, Shkolla e mesme profesionale “*Beqir Çela*”, Durrës ka kryer një sërë veprimesh dhe aktivitetesh për të përmbushur kriteret e pa plotësuara, të lëna detyrë në Raportin e Vlerësimit të Jashtëm të procesit të Akreditimit gjatë vitit 2022.

**IX. REKOMANDIMET E RAPORTIT TË MONITORIMIT TË POSAÇËM**

Grupi i Vlerësimit të Jashtëm (GVJ), pasi kreu vizitën në terren si dhe verifikoi dokumentet e ofruara nga Ofruesi Publik i AFP-së, Shkolla e mesme profesionale “*Beqir Çela”* Durrës, arriti në përfundimin që ky ofrues ka përmbushur kriteret plotësuese 2.3.1.6 dhe 4.5.1.6 të cilat ishin të vetme kritere që pengonin përfitimin e certifikatës së akreditimit të plotë.

**X. VENDIMI PËR NDRYSHIMIN E STATUSIT TË AKREDITIMIT**

Bazuar në procedurën e Monitorimit të Posaçëm, në Ofruesin Publik të AFP-së, Shkollën e Mesme Profesionale *“Beqir Çela”* Durrës, në respektim të gjithë procedurave zyrtare sipas kuadrit ligjor në fuqi dhe propozimit të AKAFPK-së, MFE me Vendimin Nr. 75, datë 6.10.2023 vendosi për dhënien e **akreditimit të plotë** për ofruesin publik të AFP-së Shkolla e mesme profesionale “*Beqir Çela*” Durrës, për kualifikimet profesionale për të cilat kish aplikuar. AKAFPK ka lëshuar certifikatën e akreditimit të plotë, me nr. serie 9, me afat vlefshmërie deri më 5.10.2027.